b'\n_START_ARTICLE_\nAbu Gorab\n_START_SECTION_\nPokopali\xc5\xa1\xc4\x8de iz Prve dinastije\n_START_PARAGRAPH_\nSeverno od Njuserrejevega son\xc4\x8devega templja je pokopali\xc5\xa1\xc4\x8de iz obdobja Prve egip\xc4\x8danske dinastije (okoli 3100-2900 pr. n. \xc5\xa1t.), na katerem so pokopavali Egip\xc4\x8dane iz srednjega dru\xc5\xbebenega razreda. Na pokopali\xc5\xa1\xc4\x8du je bilo tudi veliko obrednih pokopov oslov, kar je zelo nenavadno, saj so tak\xc5\xa1ne pokope odkrili samo na nekropolah  iz mnogo kasnej\xc5\xa1ega hi\xc5\xa1kega obdobja, v katerem so vladale dinastije kanaanskega porekla.\n_START_SECTION_\nSon\xc4\x8dev tempelj Njuserre Inija\n_START_PARAGRAPH_\nTempelj je v letih 1898-1901 izkopal egiptolog Ludwig Borchardt v imenu Berlinskega muzeja. Posve\xc4\x8den je bogu Raju. Zgradil ga je Njuserre Ini, \xc5\xa1esti faraon iz Pete dinastije, ki je vladal v drugi polovici 25. stoletja pr. n. \xc5\xa1t.  Tempelj se je imenoval \xc5\xa0epsespibre \xe2\x80\x93 Rajevo veselje. Zgrajen je iz blatnih zidakov, oblo\xc5\xbeenih z apnencem. Je pravokotne oblike. Vhod je na njegovi vzhodni strani. V notranjosti je prostrano odprto dvori\xc5\xa1\xc4\x8de, na katerem so ru\xc5\xa1evine velikega kamnitega obeliska, ki je simboliziral po\xc4\x8divali\xc5\xa1\xc4\x8de Sonca/Raja. Podstavek obeliska je visok pribli\xc5\xbeno 20 m in ima obliko prisekane kvadratne piramide. Obelisk s podstavkom je bil visok verjeno 50-70 m._NEWLINE_Sredi dvori\xc5\xa1\xc4\x8da je oltar, zgrajen iz petih blokov alabastra. Njihov razpored ima obliko simbola, ki se lahko prebere Naj bo Ra zadovoljen._NEWLINE_Ob vzhodnem zidu dvori\xc5\xa1\xc4\x8da je devet okroglih bazenov iz alabastra. \xc5\xa0pekulira se, da jih je bilo prvotno deset. Slu\xc5\xbeili naj bi za zbiranje   krvi \xc5\xbertvovanih \xc5\xbeivali. Trditev podpirajo \xc5\xbelebovi v kamnitih tleh dvori\xc5\xa1\xc4\x8da, po katereh je morda odtekala kri. Drugi znanstveniki domnevajo, da so bili bazeni samo za okras, ker v tempeljskem kompleksu niso odkrili nobenega no\xc5\xbea. Bazeni bi lahko bili tudi rezervoarji za vodo. _NEWLINE_Na zidovih glavnega templja je nekaj zanimivih reliefov. Na enem od njih je upodobljen Njuserrejev festival Sed, na drugem pa Rajevo ustvarjanje sveta.\n_START_SECTION_\nDruge ru\xc5\xa1evine\n_START_PARAGRAPH_\nNem\xc5\xa1ka arheolo\xc5\xa1ka odprava pod vodstvom Friedricha Wilhelma von Bissinga je pod Njuserrejevim son\xc4\x8devim templjem odkrila ru\xc5\xa1evine velikih zgradb iz blatnih zidakov. Ru\xc5\xa1evine so morda ostanki Neferefrejevega son\xc4\x8devega templja, imenovanega Ra Hotep \xe2\x80\x93 Rajev \xc5\xbertvenik. Domneva \xc5\xa1e ni dokazana._NEWLINE_Njuserre je zgradil tudi piramidni kompleks v Abusirju, pribli\xc5\xbeno 1 km ju\xc5\xbeno od Abu Goraba.'